תמיר גרנות

הרב ד"ר תמיר יעקב גרנות (נולד ב-1970) הוא ראש ישיבת אורות שאול (יחד עם הרב יובל שרלו והרב איתמר אלדר) וחוקר שואה.

==ביוגרפיה==
נולד ברמת גן וגדל בקריית מוצקין. את לימודי התיכון השלים בישיבה התיכונית "נתיב מאיר" בירושלים. לאחר מכן החל את דרכו בישיבת ההסדר "הר עציון" באלון שבות, שם למד תשע שנים, כשלצד לימודיו בישיבה סיים תואר ראשון בחינוך במכללת ירושלים. במהלך אותן שנים יצא כמורה למוסקבה מטעם משרד החינוך.

במשך שנים רבות לימד ב"מדרשת לינדנבאום" לנשים בירושלים גמרא ומחשבת ישראל וכן בבית המדרש הגבוה לנשים ב"מגדל עוז" שבגוש עציון. בשנת 2006 הקים יחד עם הרב איתמר אלדר והרב משה אגוזי את בית המדרש לבוגרי צבא בקצרין ועמם עמד בראשו במשך ארבע שנים.

בשנת 2010 הקים יחד עם הרב איתמר אלדר את "בית המדרש לתורה וחיים" הקהילתי בחיספין בראשו הוא עמד ולימד גמרא, חסידות ותחומים נוספים.

כמו כן, מאז סוף שנות התשעים של המאה העשרים הוא מרצה בתחומי היהדות במכללת הרצוג שבאלון שבות ובמכללת ליפשיץ שבירושלים.

במקביל לעיסוקיו התורניים השלים את לימודי התואר השני בפילוסופיה יהודית באוניברסיטה העברית בירושלים ולאחר מכן את עבודת הדוקטורט שלו, שעסקה בתקומת החסידות לאחר השואה תוך התמקדות בדמותו של הרב יקותיאל יהודה הלברשטאם, האדמו"ר מצאנז-קלויזנבורג.

חיבורים תורניים רבים שלו התפרסמו במשך השנים בבמות שונות ("מגדים", "תבונות", "נטועים", "מים מדליו") וטור קבוע שלו על פרשיות השבוע התפרסם במוסף "שבת" של העיתון "מקור ראשון".

ב-2013 הצטרף לראשות ישיבת ההסדר אורות שאול ששכנה אז בכפר בתיה – רעננה והוביל בה תהליך של התחדשות רוחנית ותורנית. הרב גרנות עומד בראשות הישיבה עד היום ביחד עם הרב יובל שרלו והרב איתמר אלדר.

הרב גרנות מדריך מסעות לפולין של בני נוער ובוגרים.

נשוי לאביבית (בתו של דוד בן-יוסף). בנו נהרג מפגיעת טיל נ"ט שנורה על ידי חזבאללה לעבר מוצב בגבול לבנון במהלך מלחמת חרבות ברזל.

==הגות יהודית אל מול השואה==
אחד מתחומי העיסוק המרכזיים של הרב גרנות הוא עולם ההגות היהודי אל מול השואה. במסגרת עיסוקו בתחום זה הוציא במשך כשנתיים סדרת מאמרים על הנושא בבית המדרש הווירטואלי של ישיבת "הר עציון". מאמרים אלו גובשו לכדי ספר בשם "אמונה ואדם לנוכח השואה" שראה אור ב-2013 בהוצאת תבונות.

העיסוק בהגות היהודית בזמן השואה ולאחריה הוביל את הרב גרנות לתחום נוסף, והוא עולם הניגונים החסידי בזמן השואה ולאחריה, עיסוק שדחף אותו ליזום את פרויקט "ניגון שעלה מן האפר" – מופע בו הוא יחד עם להקת הלב והמעיין מלמדים ומבצעים ניגונים שונים שליוו את היהודים באותן שנים. ב-2014 יצא לאור האלבום "אחכה לו – ניגון שעלה מן השואה" שעוזר לשמר את אותם הניגונים.

==ספריו==
* אמונה ואדם לנוכח השואה, הוצאת תבונות - מכללת הרצוג, גוש עציון: 2013 – הספר עוסק במפגש הקשה והמורכב בין השואה לאמונה הדתית. הכרך הראשון של הספר עוסק באספקט הפילוסופי-תאולוגי, ומביא מגוון התייחסויות ותגובות לשואה מהצד הדתי. הכרך השני כולל דרשות, מסות ותיאורי מפגשים שמלווים את הלומד והמסייר.
* דברים: אמונה, אדם, עם, ספרי מגיד - הוצאת קורן, ירושלים: 2020 – ספר המציע תשובה שיטתית לשאלת חידושו ומשמעותו של ספר דברים באמצעות קריאה חדשה על דרך הפשט של רוב רובן של פרשיותיו. יש בו פירוש וביאור מפורט של הספר כולו, בהשוואה לספרי התורה האחרים, וכן, יש בו התייחסות למשמעותם של הדברים, לממד ההגותי שלהם ולהשלכות האפשריות שלהם על אדם מישראל בן זמננו.
* בינת הלב (בראשית שמות ומועדים), ספרי מגיד - הוצאת קורן: 2022 (תשפ"ב) – מאמרי חסידות על פרשות השבוע ועל המועדים, המבוססים על דרשות מספר "מי השילוח".
* נשמת הסוגיה, ישיבת אורות שאול 2023 (תשפ"ג) – מאמרים ושיעורים על מסכת שבת.<ref>[https://asif.co.il/files_ktav/נשמת-הסוגיה/ עשרים הפרקים הראשונים של הספר] זמינים לקריאה בספריית אסיף.</ref>

====עבודות מחקר====
* כללי פסיקה וערכים בהלכה – מגמות ערכיות בפסיקה ההלכתית וביטוים בכללי פסיקה ובפרשנויותיהם, עבודת גמר, האוניברסיטה העברית בירושלים: 2001.
* תקומת החסידות בארץ ישראל אחרי השואה – משנתו הרעיונית, ההלכתית והחברתית של האדמו"ר ר' יקותיאל יהודה הלברשטם מצאנז-קלויזנבורג, עבודת דוקטור, אוניברסיטת בר-אילן, רמת גן: 2008 (תשס"ח).

==קישורים חיצוניים==

* 
* [http://www.ypt.co.il/faculty/?id=6 הרב תמיר גרנות] , באתר ישיבת פתח תקווה
* [https://asif.co.il/files_author/הרב-תמיר-גרנות/ רשימת המאמרים של הרב תמיר גרנות] באתר ספריית אסיף
* 
* [https://web.archive.org/web/20140106032954/http://www.ygolan.org/rav.php?id=14 רשימת המאמרים של הרב תמיר גרנות], באתר ישיבת הגולן
* [https://etzion.org.il/he/search?subjects=&contentTypes=&authors=5792&series=&tags=&organizations=&lang=he רשימת המאמרים של הרב תמיר גרנות] באתר תורת הר עציון
* [http://musaf-shabbat.com/2013/12/13/חֶלמנוֹ-והחלל-הפנוי-ממנו-רועי-הורן/ חֶלמנוֹ והחלל הפנוי ממנו | רועי הורן], ריאיון לרגל צאת ספרו 'אמונה ואדם לנוכח השואה', מקור ראשון, מוסף 'שבת'
* 
* [https://www.inn.co.il/tags/הרב_תמיר_גרנות הרב תמיר גרנות - כתבות], באתר ערוץ 7

==הערות שוליים==

קטגוריה:ראשי ישיבות הסדר
קטגוריה:בוגרי ישיבת הר עציון
קטגוריה:בוגרי מכללה ירושלים
קטגוריה:בעלי תואר דוקטור מהאוניברסיטה העברית בירושלים
קטגוריה:בוגרי ישיבת נתיב מאיר
קטגוריה:חוקרי השואה ישראלים
קטגוריה:סגל מכללת ליפשיץ
קטגוריה:אבות שכולים: חללי צה"ל
קטגוריה:ישראלים שנולדו ב-1970